
ГР.НЕСЕБЪР



ДОКЛАДНА ЗАПИСКА
От: Николай Димитров – Кмет на Община Несебър

Относно: Участие на Община Несебър като партньор по проект ERASMUS KA210-ADU “От дневната грижа към заетостта: Изграждане на трансграничен мост за аутизма“


УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Във връзка с възможностите за международно сътрудничество и обмен на добри практики в социалната сфера, пред Община Несебър се открива възможност за включване, като ключов партньор, в проект по програма ERASMUS KA210-ADU “От дневната грижа към заетостта: Изграждане на трансграничен мост за аутизма“.
Проектът ще се реализира в партньорство между три организации: Асоциация 
„ Подкрепа на хора с аутизъм и специални нужди TOBDESDER (Турция), община Чорлу (Турция) и Община Несебър. Асоциацията е създадена през 2019г. в гр.Чорлу/Текирдаг, като основната й дейност е да работи за повишаване на обществената осведоменост относно аутизма  и да разработва проекти за насърчаване на заетостта на хора с аутизъм и интелектуални затруднения в сътрудничество с местните власти и бизнеса.
 Основната цел на инициативата е подобряване на грижите, развитието на уменията и заетостта на възрастни хора над 18 години с аутизъм и интелектуални затруднения. 
Трите партньора ще подобрят сътрудничеството си, като споделят практически опит и обсъдят специфичните нужди на целевата група и специалистите.
Рамката на проекта обхваща следните основни дейности:
· Провеждане на онлайн срещи: Съвместно планиране, споделяне на опит и изготвяне на общ план за действие;
· Учебно посещение в Несебър: Община Несебър ще бъде домакин. Партньорите от Турция ще проучат нашия практически опит, като се запознаят отблизо с организацията на работа, инфраструктурата, специалистите и предоставяните дейности в социалните услуги с цел пренасяне на модела в община Чорлу.
· Учебно посещение в Чорлу: Екипът на Община Несебър ще посети партньорите от Чорлу, за да почерпи опит в сферата на коучинга за работа и подкрепената заетост чрез посещения на реални работни места за лица с аутизъм и интелектуални затруднения.
· Съвместни практически семинари: Организиране на съвместни обучения в Турция и България, насочени към развиване на социални умения, комуникация, ежедневен живот, работни рутини и подготовка за трудов живот на целевата група;
· Създаване на  методическо ръководство: Разработване и издаване на практически наръчник-ръководство на български, турски и английски език, обхващащо целия път от дневната грижа до успешното подпомагане на работното място.

· Разпространение на резултатите и заключителна конференция: Споделяне на постигнатите резултати и създаденото ръководство с други общини, неправителствени организации, семейства и работодатели, включително провеждане на заключителна конференция.

Финансирането на проекта се осъществява изцяло чрез безвъзмездна финансова помощ по програма Еразъм+, Ключова дейност 210 „Образование за възрастни“. За реализирането на предвидените дейности не е необходимо осигуряване на съфинансиране от страна на партньорите.
Участието ни в този проект ще утвърди Община Несебър като пример за добра практика в предоставянето на социални услуги на международно ниво и ще даде иновативни инструменти на нашите специалисти за подкрепа на хората с аутизъм и интелектуални затруднения.

Предвид гореизложеното и на основание чл. 21, ал. 1, т. 23 от ЗМСМА, предлагам Общински съвет – Несебър да вземе следното:

РЕШЕНИЕ:

1. Дава съгласие Община Несебър да участва като партньор по проект „ERASMUS KA210-ADU “От дневната грижа към заетостта: Изграждане на трансграничен мост за аутизма“, съвместно със Асоциация за подкрепа на хора с аутизъм и специални нужди TOBDESDER (Турция) и Община Чорлу (Турция).
2. Дейностите по координиране на проекта да се осъществяват от Управление „Социални грижи и услуги“. 
3. Общински Съвет - Несебър упълномощава Кмета на Община Несебър да извърши необходимите действия във връзка с подготовката, подписването на документите за партньорство и окончателното реализиране на проекта.



С уважение,
НИКОЛАЙ ДИМИТРОВ    __________________________________________
Кмет на Община Несебър




Съгласувал:
/М.Великова, ю.к./




Изготвил: 
 /Ел.Деребеева, директор УСГУ/

